|  |  |
| --- | --- |
| Numri i lëndës: | 2021:181968 |
| Datë: | 09.01.2024 |
| Numri i dokumentit:  | 05169067 |

**P.nr. 814/17**

**GJYKATA THEMELORE NË PRISHTINË – DEGA NË LIPJAN, Departamenti i Përgjithshëm,** nga gjyqtari Selman Salihi, me pjesëmarrjen e sekretares juridike Hanife Ibrahimi, në çështjen penale kundër të pandehurve N. G. dhe A. G. të cilët i akuzon Prokuroria Temelore në Prishtinë me aktakuzën e sajë PP/II.nr.7383/16 të dt. 29.11.2017 për shkak të veprës penale Lëndim i lehtë trupor nga neni 188 par. 1 pika 1.4 lidhur me nenin 31 të KPRK-së, me dt. 18.08.2021 mori këtë:

 **A K T V E N D I M**

**HUDHET** aktakuza PP/II.nr.7383/16 të dt. 29.11.2017 ndaj të pandehurve N. G. dhe A. G., për veprën penale Lëndim i lehtë trupor nga neni 188 par. 1 pika 1.4 lidhur me nenin 31 të KPRK-së.

**PUSHOHET** procedura penale ndaj të pandehurve N. G. dhe A. G., me numër të aktakuzës PP/II.nr.7383/16, të dt. 29.11.2017, për shkak të parashkrimit të veprës penale.

**UDHËZOHET** i dëmtuari I. G. nga fsh. B., K. L.qё kёrkesёn pasuroro-juridike ta realizojë në procedurë të rregullt gjyqësore, në kontest juridiko-civil.

Shpenzimet e procedurës penale bijnë në barrë të Buxhetit të Kosovës.

**A r s y e t i m**

Prokuroria Themelore në Prishtinë, Departamenti i Përgjithshëm me Aktakuzën PP/II.nr.7383/16 te dt. 29.11.2017 i ka akuzuar të pandehurit N. G. dhe A. G. të dy nga fshati B., komuna e L., për shkak të veprës penale Lëndim i lehtë trupor nga neni 188 par 1 pika 1.4 lidhur me nenin 31 të KPRK-së.

Gjykata ka caktuar seancën fillestare me datë 06.02.2019, ku si pasojë e mungesës së të dy të pandehurve janë lëshuar urdhëresat e datës 13.03.2019 për sjellje të tyre nga policia. Në seancën e datës 23.04.2019 të pandehurit janë deklaruar të pafajshëm, kurse përkundër përpjekjeve të Gjykatës për të caktuar seancën e shqyrtimit të dytë, të njejtit në seancën e datës 30.05.2019 nuk janë paraqitur, e poashtu as në seancat e datës 19.01.2021 dhe të datës 04.03.2021. Për shkak të mos-prezantimit të të pandehurve, gjykata ka lëshuar urdhëresat e datës 04.03.2021 për sjellje të të pandehurve përmes policisë. Të pandehurit janë ftuar përsëri në objektin e Gjykatës por pavarësisht përpjekjeve të gjykatës për zhvillimin e procedurës penale, lënda ka arritur në parashkrim.

Gjyqtari i vetëm gjykues me rastin e shqyrtimit dhe vlerësimit të shkresave të lëndës konstatoi se në rastin konkret ka arritur parashkrimi absolut i ndjekjes penale andaj edhe u vendos si në dispozitiv të këtij aktvendimi. Vepra penale që ngarkohen të pandehurit është kryer me datë 12.12.2016.

Me këtë dhe u konstatua se është arritur parashkrimi absolut i veprës penale, pasi që sipas nenit 106 par. 1 nënpar 1.6, kur për vepra penale parashihet dënimi deri në 1 vit burg ose dënim me gjobë, parashkruhet në afatin prej 2 vite si parashkrim relativ ndërsa parashkrimi absolut kur të ketë kaluar dyfishi i afatit të parashkrimit e në këtë rast kanë kaluar katër vite nga data e kryerjes së veprës penale, ashtu që parashkrimi absolut i ndjekjes penale ka arritur me datë 12.12.2020. Shiquar dhe bazuar në nenin 107 par. 8 në lidhje me par. 1 e cila dispozitë decidivisht përcakton “ndjekja penale ndalohet në ç’do rast kur të ketë kaluar afati i parashkrimit”.

Konform nenit 454 te KPRK-se shpenzimet e procedurës penale bijnë në barrë të mjeteve buxhetore të kësaj gjykate.

Nga arsyet e cekura më lartë gjykata vendosi si në dispozitiv të këtij aktgjykimi konform dispozitave të nenit 358 par.1 nënpar 1.3 të KPPRK-së.

**GJYKATA THEMELORE NË PRISHTINË – DEGA NË LIPJAN**

**P.nr.814/17, datë 18.08.2021**

 **GJ Y Q T A R I**

 **Selman Salihi**

**KËSHILLË JURIDIKE:**

Kundër këtij aktvendimi është e lejuar ankesa në afat prej

5 (pesë) dite nga dita e marrjes së të njejtit, ankesa i paraqitet

Gjykatës së Apelit në Prishtinë përmes kësaj gjykate.